b'\n_START_ARTICLE_\nSorvad\n_START_PARAGRAPH_\nSorvad er en herreg\xc3\xa5rd (dvs. havde status som hovedg\xc3\xa5rd) udstykket fra herreg\xc3\xa5rden L\xc3\xb8venholm i 1804. G\xc3\xa5rden ligger \xc3\xb8st for Randers i Gjesing Sogn i Norddjurs Kommune; tidligere S\xc3\xb8nderhald Herred._NEWLINE_Sorvad var f\xc3\xb8r en landsby med fem g\xc3\xa5rde, hvoraf 1744 oprettedes en ladeg\xc3\xa5rd (18 og 19 t\xc3\xb8nder hartkorn) til L\xc3\xb8venholm, som af ejeren, amtmand Peter Severin F\xc3\xb8nss 1804 blev solgt for 24.600 rigsdaler og 200 dukater til Anders Hviid, hvis s\xc3\xb8n Peder Hviid 1872 solgte den for 150.000 rigsdaler til Christian greve Moltke til Lystrup. Hovedbygningen, opf\xc3\xb8rt 1804 og 1854-55 af grundmur, er een fl\xc3\xb8j, i et stokv\xc3\xa6rk med kvist ud til haven._NEWLINE_G\xc3\xa5rden havde i 1900 41 t\xc3\xb8nder hartkorn, 462 t\xc3\xb8nder land, hvoraf 60 eng, 29 skov, 40 mose og k\xc3\xa6r, resten ager; til g\xc3\xa5rden h\xc3\xb8rte en m\xc3\xb8lle og et teglv\xc3\xa6rk.'